S-258/2017

Mál þetta, sem var dómtekið 10. janúar, höfðaði lögreglustjórinn á Norðurlandi eystra hér fyrir dómi þann 20. desember sl. með ákæru á hendur M-kk-þgf L-x-x S-kk-þgf, kt. ..., Langanesvegi 35, Þórshöfn;

„fyrir tvær líkamsárásir, sem hann framdi aðfaranótt sunnudagsins 25. júní 2017:

1.

Með því að hafa að [...] ráðist að [A], þar sem þeir sátu í sófa í stofunni, tekið hann hálstaki og snúið hann niður og slegið hann síðan með ljósakrónu í andlitið/augað.

Telst þetta varða við 1. mgr. 217. gr. almennra hegningarlaga nr. 19, 1940, sbr. 11. gr. laga nr. 20, 1981.

2.

Með því að hafa skömmu eftir þessi átök að [...], eftir að brotaþoli yfirgaf samkvæmið og var á leiðinni heim til sín, elt brotaþola uppi uns hann náði honum við íþróttahúsið á [...] þar sem ákærði sparkaði aftan í hægri fót brotaþola og felldi hann þannig í jörðina og hóf átök við hann þar sem hann lá.

Telst þetta varða við 1. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Afleiðingar þessara árása fyrir brotaþola var sú [svo] að hann hlaut brot á hælbeini, glóðarauga á vinstra auga og mikla bólgu og hrufl í andliti einkum kringum vinstra auga og eymsli á nefbeinsbrún, áverka og mar á hálsi alveg niður að viðbeini og marblett á hægra eyra.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Í málinu gerir [A], bótakröfu á hendur ákærða að fjárhæð kr. 957.084-, með vöxtum skv. 8. gr. laga nr. 38/2001 um vexti og verðtryggingu frá 25. júní 2017 til 6. desember 2017, en síðan dráttarvöxtum samkvæmt 9. gr. sömu laga frá þeim degi til greiðsludags. Auk þess er krafist kostnaðar sem fallið hefur við undirbúning og framlagningu bótakröfunnar og meðferð hennar fyrir dómi, sbr. 3. mgr. 176. gr. laga nr. 88/2008 um meðferð sakamála.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Refsing ákærða, sem ekki hefur sætt refsingum áður, ákveðst fangelsi í þrjá mánuði, skilorðsbundið eins og greinir í dómsorði.

Ákærði mótmælir bótakröfu almennt sem of hárri og einstökum liðum sem vanreifuðum. Ákærði hefur bakað sér bótaskyldu gagnvart brotaþola.

Brotaþoli krefst miskabóta að fjárhæð 500.000 krónur. Þær þykja hæfilega ákveðnar 350.000 krónur.

Þá krefst hann 302.634 króna vegna tapaðra launatekna. Ákærði mótmælir þessum lið sem vanreifuðum. Þessi liður er studdur launaseðlum vegna launa fyrir júlí/ágúst árin 2014-2016, og hljóðar um reiknað meðaltal þeirra. Þá hefur brotaþoli lagt fram yfirlýsingu vinnuveitanda um að brotaþoli hefði fengið vinnu í ágúst 2017, ,,…líkt og undanfarin ár.“ Af læknisvottorðum verður ráðið að brotaþoli hafi verið óvinnufær. Þykir mega dæma þennan kröfulið á grundvelli þessara gagna. Loks er krafist bóta vegna lækniskostnaðar, ferðalaga á sjúkrahús og fleira. Þessi liður er studdur gögnum fyrir utan það að 12.000 krónur eru áætlaðar vegna skemmda á fatnaði. Þykir verða að vísa þeim þætti frá en að öðru leyti verður liðurinn tekinn til greina. Samkvæmt þessu verður ákærði dæmdur til að greiða brotaþola samtals 795.084 krónur, ásamt vöxtum eins og krafist er og greinir í dómsorði.

Málskostnaður ákveðst 148.800 krónur, virðisaukaskattur meðtalinn.

Ákærði verður dæmdur til að greiða sakarkostnað sem samkvæmt yfirliti nemur 37.990 krónum og þóknun skipaðs verjanda síns, sem ákveðst eins og greinir í dómsorði að virðisaukaskatti meðtöldum.

Dóm þennan kveður upp E-kk-nf S-kk-nf dómstjóri.

D Ó M S O R Ð :

Ákærði, M-kk-nf L-x-x S-kk-nf, sæti fangelsi í þrjá mánuði, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði A 795.084 krónur með vöxtum samkvæmt 8. gr. laga nr. 38/2001 um vexti og verðtryggingu frá 25. júní 2017 til 6. desember 2017, en síðan dráttarvöxtum samkvæmt 1. mgr. 6. gr. sömu laga frá þeim degi til greiðsludags og 148.800 krónur í málskostnað.

Ákærði greiði 143.390 krónur í sakarkostnað, þar með talda málsvarnarþóknun skipaðs verjanda síns, Á-kk-ef A-kk-ef B-kk-ef lögmanns, 105.400 krónur.